Posesorii de centrale termice de apartament pe gaze nu vor fi afectaţi, pe termen scurt sau mediu, de măsurile avute în vedere de autorităţile Uniunii Europene pentru reducerea consumului de energie şi a emisiilor de gaze cu efect de seră în sectorul clădirilor până în 2030.
Într-o intervenție la postul public de radio, preşedintele Federaţiei Asociaţiilor de Proprietari din România, Radu Opaina, a explicat că noua directivă în acest sens, aprobată recent de Parlamentul European, vizează în special marile centrale termoenergetice, conform RADIO ROMÂNIA ACTUALITĂŢI.
"Directiva se referă la centralele termice care folosesc combustibili fosili – petrolul, cărbune sau gaze naturale -, la orice nivel ar fi aceştia. La noi, în România, centralele termice sunt şi la Elcen, şi la Termoenergetica, şi la toate CET-urile din ţară.
Deci, centrala de apartament este ultima verigă din acest lanţ de măsuri pe termen lung adoptat de Uniunea Europeană.
Ţinta este marea poluare. Marea poluare, în prezent, o constituie CET-urile, producerea în sistem centralizat, aşa cum este ea astăzi.
Deci, până la obţinerea dezideratului suprem e cale foarte lungă, mai ales în România, timp în care trebuie ca statul, sau producerea energiei termice şi electrice să fie aliniată la aceste directive, la aceste cerinţe, la aceste principii privind reducerea poluării", a precizat Opaina.
Potrivit directivei aprobate de Parlamentul European, statele membre ale Uniunii trebuie să adopte măsuri pentru a elimina treptat combustibilii fosili din instalaţiile de încălzire şi răcire, obiectivul fiind eliminarea completă a centralelor termice pe bază de astfel de resurse până în 2040.